

**ГОДИШЕН ДОКЛАД**

**ЗА НАБЛЮДЕНИЕ НА ИЗПЪЛНЕНИЕТО НА**

**ПЛАНА ЗА ИНТЕГРИРАНО РАЗВИТИЕ НА ОБЩИНА ЕЛХОВО**

**за 2024 година**

Планът за интегрирано развитие на община (ПИРО) Елхово за периода 2021-2027 г. е основополагащ, стратегически, динамичен документ и важен инструмент при формирането и провеждането на устойчиво и балансирано местно развитие. Документът очертава средносрочната перспектива за икономическо, социално, инфраструктурно и екологично развитие на общината за период от седем години. ПИРО продължава традицията на общинските планове за развитие да определя бъдещото социално-икономическо развитие на общината и е част от стратегическото планиране и програмиране на местното развитие. Той е разработен през 2020 г. и е приет от Общински съвет – гр.Елхово с Решение № 143/15/6 от 25.02.2021г. ПИРО обвързва сравнителните предимства и потенциал за развитие на местно ниво с ясно дефинирани приоритети и мерки за постигане на устойчиво развитие.

Наблюдението на изпълнението на ПИРО се организира от кмета на общината. За отчитане на резултатите се разработва годишен доклад съгласно изискванията на чл.31, ал.2 от Закона за регионалното развитие и чл.72 от Правилника за неговото прилагане.

Целта на годишния доклад е да обобщи постигнатото през календарната година и да оцени доколко ефективно и ефикасно е изразходван публичният ресурс, отчитайки социално-икономическата среда през съответната година и при необходимост да отправи препоръки за предприемане на действия за корекция на процесите по планиране, програмиране и ресурсно осигуряване за развитието на общината.

Настоящият доклад за наблюдение на изпълнението на Плана за интегрирано развитие на община Елхово обхваща периода от 01 януари 2024 г. до 31 декември 2024 г. Целта на годишния доклад е да обобщи постигнатото през календарната година и да оцени доколко ефективно и ефикасно е изразходван публичният ресурс, отчитайки социално-икономическата среда през съответната година и при необходимост да отправи препоръки за предприемане на действия за корекция на процесите по планиране, програмиране и ресурсно осигуряване за развитието на общината. Той отразява изпълнението на целите и приоритетите за местно развитие, съгласно определени индикатори на изпълнение и мерки за осигуряване на информация и публичност за резултатите от изпълнението на ПИРО. Докладът има за цел да отрази въздействието на програмата, като се използват индикатори за наблюдение и оценка, както и да бъдат дадени препоръки, които ще се заложат в бъдещите програмни документи.

Съгласно ППЗРР, в цялостния процес на наблюдение и оценка, при спазване на принципа за партньорство участват общинският съвет, кметът на общината, кметовете на кметства и кметските наместници, общинската администрация, социалните и икономическите партньори, неправителствените организации, представителите на гражданските общности в общината.

Годишният доклад се приема от общински съвет по предложение на кмета на общината.

След приемането на доклада той се публикува на сайта на Общината и се предприемат действия за осигуряване на неговата публичност и достъпност от всички заинтересовани лица.

Съдържанието на доклада за наблюдението на изпълнението на плана за интегрирано развитие на общината е съобразено с чл.72, ал.8 от Правилника за прилагане на Закона за регионалното развитие и съдържа следната информация:

I. Общи условия за изпълнение на плана за интегрирано развитие на общината и в частност промените в социално-икономическите условия в общината;

II. Постигнат напредък по изпълнението на целите и приоритетите на плана за интегрирано развитие на общината въз основа на индикаторите за наблюдение;

III. Действия, предприети от компетентните органи с цел осигуряване на ефективност и ефикасност при изпълнението на плана за интегрирано развитие на общината, в т. ч.:

а) мерки за наблюдение и създадените механизми за събиране, обработване и анализ на данни;

б) преглед на проблеми, възникнали в процеса на прилагане на плана за интегрирано развитие на общината през съответната година, както и мерки за преодоляване на тези проблеми;

в) мерки за осигуряване на информация и публичност на действията по изпълнение на плана за интегрирано развитие на общината;

г) мерки за постигане на необходимото съответствие на плана за интегрирано развитие на общината със секторните политики, планове и програми на територията на общината, включително мерки за ограничаване изменението на климата и за адаптацията към вече настъпилите промени;

д) мерки за прилагане принципа на партньорство;

е) резултати от извършени оценки към края на съответната година;

IV. Изпълнение на проекти, допринасящи за постигане на целите и приоритетите на плана за интегрирано развитие на общината с размера на усвоените средства за отчетния период и източниците на тяхното финансиране;

V. Заключения и предложения за подобряване на резултатите от наблюдението на плана за интегрирано развитие на общината.

**І. Общи условия за изпълнение на плана за интегрирано развитие на общината и в частност промените в социално-икономическите условия в Община Елхово**

С цел да се очертаят социално-икономическите промени в община Елхово в края на 2024 година, спрямо предходните години в настоящия доклад е направен анализ на постигнатите резултати през 2024 год. Те са следствие от съвместна работа на общинска администрация и заинтересовани страни от местно ниво. Предприетите мерки за изпълнение на целите и приоритетите са реализирани със средства от бюджета на общината и с външно финансиране, програми финансирани с европейски средства и национални програми и проекти.

В икономическото си развитие през последните години община Елхово се доближава до общите тенденции на икономическо развитие характерни за страната. Налице е постепенно преструктуриране на местната икономика, като се забелязва тенденция на развитие както на селското стопанство, така и на индустрията и услугите. В общината преобладават средни и малки фирми, като по-големите от тях са в сферата на селското стопанство и индустрията. Основната заетост е в сферата на услугите.

През анализирания период силно влияние оказват промените в икономиката на национално ниво и предизвикателствата пред които е поставена страната ни – провеждане на парламентарни избори, съставяне на редовно правителство и продължаващият темп на инфлацията.

Съществува заплаха за приемствеността между квалифицираните кадри, поради високата миграция на млади специалисти от общината.

**Демографско развитие на населението:**

Динамиката и броят на населението са най-важната демографска рамка за реализация на ПИРО. Развитието на демографските процеси и измененията в структурата на населението през последните години в община Елхово са характерните за страната - ниската раждаемост, високата смъртност и миграцията извън територията. Влошената характеристика на възпроизводствените процеси е трайно явление, което ще оказва задържащо въздействие върху социално-икономическито развитие на общината.

Динамиката в броя на населението показва тенденция на намаляване. По данни от Главна дирекция „Гражданска регистрация и административно обслужване“ населението на община Елхово за 2024 г. е 14 713 души. Сравнено с броя на жителите от 2023 г. , когато са били 14 908 на брой, се отчита намаление с 195 души.

Град Елхово е административен център на община Елхово, която включва общо 21 села (кметства и кметски наместничества). По данни от НСИ населението на Община Елхово през годините намалява. От Таблица 1 се вижда каква е демографската ситуация в общината.

***Таблица 1: Адресно регистрираните по постоянен адрес лица в община Елхово***

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 2017г. | 2018 г. | 2019 г. | 2020 г. | 2021 г. | 2022 г. | 2023г. | 2024г. |
| Население на община Елхово | 16 337 | 16 155 | 15 929 | 15 671 | 15 313 | 15 066 | 14 908 | 14 713 |

Демографската ситуация се характеризира с отрицателен естествен прираст по данни на НСИ: 2017 г. – минус 200, 2018 г. – минус 146, 2019 г. – минус 208, 2020г. – минус 189, 2021г. – минус 246, 2022 г. – минус 183, 2023 г. – минус 154.

Неблагоприятната тенденция на механичен отлив на население може да бъде променена чрез създаване на условия за по-пълна заетост и по-високи доходи.

Активната политика на пазара на труда е насочена към основни целеви групи. Една от тях включва безработни лица с ниска или нетърсена на пазара на труда професионална квалификация, с недостиг на ключови компетентности и с ниско образование.

При последното преброяване към 07.09.2021 година населението в общината е със степен на завършено образование както следва:

Висше – 1735 души – 13.07 %

Средно – 6324 души – 47.65 %

Основно – 2942 души – 22.17 %

Начално и по-ниско – 1524 – 11.48 %

В етническо отношение населението на Община Елхово е сравнително еднородно. Характерно е, че не настъпват съществени изменения в етническата структура на населението в годините между последните две преброявания – запазва се доминиращата численост на българският етнос според самоопределилите се е – 84,91 %. Ромската етническа група съставлява 7,99% от населението но общината. Делът на турската етническа група е незначителен, както и тези определили се като друга етническа група.

Процесът на застаряване на населението се проявява както в града, така и в селата. По данни от НСИ в община Елхово лицата на възраст между 15 и 29 г. по местоживеене за 2023 г. са 1636. (Таблица 2).

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Година** | |  | | **2022** | | |  | **2023** | | |
|  | |  | | **15 – 19** | **20 – 24** | **25 – 29** |  | **15 – 19** | **20 – 24** | **25 – 29** |
| **Община Елхово** | **Общо** | |  | 588 | 522 | 530 |  | 597 | 540 | 499 |
| **В градa** | |  | 384 | 335 | 375 |  | 385 | 343 | 354 |
| **В селата** | |  | 204 | 187 | 155 |  | 212 | 197 | 145 |

**Таблица 2. Население на възраст между 15 и 29 години в община Елхово за 2022 и 2023 година**

[**https://infostat.nsi.bg/infostat/pages/reports/result.jsf?x\_2=1537**](https://infostat.nsi.bg/infostat/pages/reports/result.jsf?x_2=1537)

Тенденцията на застаряване на населението води до промени и в неговата основна възрастова структура – под, във и над трудоспособна възраст.

По данни от Националния статистически институт през 2023 г. при общо 12 795 души, жителите над трудоспособна възраст в общината са 30,70 % от населението – 3 928 души, в трудоспособна възраст са 55,12 % - 7 052 души, а под трудоспособна възраст – 14,19 % - 1 815 души .

Процентното съотношение на лицата под, в и над трудоспособна възраст се запазва сравнително постоянно през последните години, като са налице и някои положителни тенденции – т.е. икономически активните лица заемат значителен дял във възрастовата структура на населението – над 55,12 % са в трудоспособна възраст.

**Икономическа активност на населението**

Показателите за заетостта и безработицата са важни индикатори за икономическото развитие, тъй като човешкия фактор е свързващо звено между останалите фактори на производството и от него зависи тяхното пълноценно използване.

При последното преброяване на населението към 07.09.2021 година от общо население на община Елхово 13 272 души, икономически активни са 5 317 души, от които 4 356 души са заети и 961 души безработни. Коефициентът на икономическа активност е 48,2 %.

Безработицата продължава да бъде проблем за Община Елхово. Неравенството между търсенето и предлагането на работна ръка остава основна характеристика на пазара на труда в региона. Равнището на безработица е над средното за областта и страната.

По данни на Дирекция „Бюро по труда“ гр. Елхово, равнището на безработица за община Елхово за 2024 година е 13,69%, при равнище на безработица за 2023 г. – 13,84%. Броят регистрирани лица за 2024 г. – 869 при 879 регистрирани лица за 2023 г.

Във възрастовата структура най-голям е относителният дял на безработните лица над 50 години – 48,79%. Към декември 2024 година, образователната структура на регистрираните безработни е разпределена, както следва: с начално и по-ниско образование – 323 лица, средно образование - 337, с основно образование 220 и с висше образование 23. Без специалност и професия са 629 регистрирани лица.

В Дирекция „Бюро по труда“ - Елхово в групата „Безработни младежи до 29 години“ са регистрирани 107 лица средномесечно за 2024 година. Делът на безработните младежи в общия брой безработни в общината е 12,31 %. Сравнени с показателите през предходната година, техният относителен дял запазва нивата от 2023 г. Новорегистрираните младежи за годината са 132, като 79 от тях са на възраст до 24 години. На всички младежи са изготвени Индивидуални планове за действие и са запознати с Национален план за изпълнение на Европейската гаранция за младежта-Мост към работни места-укрепване на гаранцията за младежта.

В професионален аспект 60,9 % от регистрираните младежи са без специалност. По този показател, сравнен с миналата година, се отчита спад с 10,0 пункта. Младежите с основно и по-ниско образование са 58,6 %, което е сериозна пречка за реализацията им на пазара на труда.

Делът на регистрираните млади хора с престой в Д „БТ“ - Елхово над 1 година нараства 32.6 /17.0 % през изминалата година. Значителна част от младите хора трудно намират работа поради липса на професионална подготовка, в неблагоприятна ситуация са и заради невъзможността да натрупат трудов стаж.

В Дирекция „Бюро по труда” Елхово през 2024г. са постигнати резултати по следните програми, мерки и схеми:

* Национална програма "Активиране на неактивни лица" цели активиране и включване на пазара на труда на неактивни, вкл. обезкуражени лица и младежи до 29 г. (вкл.), които не работят, не учат и не са регистрирани в дирекция "Бюро по труда" (ДБТ), и на безработни лица, посредством индивидуално и групово прилагане на инструменти и услуги за привличането и мотивирането им да се регистрират в ДБТ и насърчаване на включването им в обучение, връщане в образователната система и/или заетост. Мотивиране на безработни лица в трудоспособна възраст, обект на месечно социално подпомагане, за трудова ангажираност, чрез организация на работата им по общински програми за полагане на общественополезен труд, трудов посредник-ромски медиатор. През 2024 г. по програмата е работил 1 лице над 29 години, като трудов посредник-ромски медиатор.
* Програма за обучение и заетост на продължително безработни лица - Компонент 2 – за работодатели от публичния сектор - в заетост в община Елхово са включени през 2024 година - 2 души, са младежи до 29 години.
* Програма за обучение и заетост на продължително безработни лица - Компонент 2 – аварийни дейности - в заетост в община Елхово са включени през 2024 година 46 безработни лица,7 души са младежи до 29 години.

Насърчителните мерки, съгласно Закона за насърчаване на заетостта (ЗНЗ), осъществявани от Агенцията по заетостта, са насочени към осигуряване на трайна заетост чрез предоставяне на стимули на работодателите за разкриване на нови работни места за безработни от неравностойни групи на пазара на труда.

Новите лица, включени в мерки по ЗНЗ от Община Елхово през 2024 г. са 8, от тях 1 лице до 29 години.

През 2024 година по схеми на Оперативна програма ”Развитие на човешките ресурси” 2021-2027 от община Елхово са включени в заетост 36 безработни лица, 15 от тях /41.7%/ са млади хора.

Агенцията по заетостта реализира изпълнението на дейности по следните схеми по Оперативна програма „Развитие на човешките ресурси” 2021-2027:

* Проект „Младежка заетост+” цели да се повиши конкурентоспособността на младежите на възраст от 16 до 29 г. чрез подкрепа за набиране на опит по специалността(стажуване), придобиване на трудов опит вкл. от първа работа (обучение по време на работа или подкрепена заетост), придобиване на преносими и „меки“ умения за повишаване на пригодността за заетост и повишаването на шансовете за наемане на работа, независимо от конкретното работно място. Целевата група по проекта са безработни и неактивни младежи на възраст от 16 до 29 години вкл. През 2024 година по схемата на територията на Община Елхово са работили и включени в стажуване, обучение по време на работа или осигуряване на заетост - 11 безработни лица до 29 години.
* Проект „Започвам работа“-Компонент 1 „Активиране“ има цел да осигури мерки, свързани с интеграцията на пазара на труда на неактивни лица на възраст от 16 до 65 години с акцент върху лица с неравностойно положение. През 2024 година по проекта на територията на Община Елхово са активирани 32 младежи.
* Проект „Започвам работа“- Компонент 2 „Обучения“ предоставя възможност на безработни и неактивни лица да бъдат включвани в обучения за придобиване или повишаване на професионална квалификация или за придобиване на ключови компетентности, като впоследствие бъдат насочени към заетост. През 2024 година по проекта на територията на Община Елхово са подали заявление 2 лица над 29 години.
* Проект „Започвам работа“- Компонент 3 „Заетост“ е част от цялостен пакет от мерки, насочени към интеграцията на пазара на труда на неактивни и безработни лица с акцент върху лицата в неравностойно положение. През 2024 година по проекта на територията на Община Елхово са работели 4 младежи.
* Проект „Квалификация, умения и кариерно развитие на заети лица“ - предоставя подкрепа за професионално развитие и възможност за обучение за повишаване на професионалната квалификация и умения. През 2024 година по проекта на територията на Община Елхово са подали заявления за включени в обучение за придобиване на професионална квалификация по част от професия - 8 заети лица, 2 от тях са младежи до 29 години.

Посредничество за намиране на работа - Постъпилите на работа младежи в Община Елхово през 2024г. са 103, като с посредничество на ДБТ Елхово в заетост са включени общо 87 младежи - 9 младежи са започнали работа по национални програми за заетост, 1- по национални мерки за заетост и 15 - по схеми на ПРЧР, а 62 са били устроени на първичен пазар на свободни работни места.

**Социално развитие:**

**Здравеопазване**

Здравното обслужване на населението в Община Елхово се осъществява в МБАЛ „Св.Иван Рилски”, Медицински център №1 и здравните кабинети в училищата.

По данни от регистъра на РЗИ – Ямбол за 2024г. регистрираните лечебни заведения за извънболнична помощ в Община Елхово са:

- Амбулатории за индивидуална практика за първична медицинска помощ – седем;

- Амбулатории за индивидуална практика за специализирана медицинска помощ – седем;

- самостоятелна медико-диагностична лаборатория - една;

- Амбулатории за индивидуална практика за първична помощ по дентална медицина на територията на община Елхово – девет.

Основния дял от специализирана извънболнична помощ се осъществява от „Медицински център №1 - Елхово” ЕООД град Елхово.

През отчетната 2024 година основна линия в политиката на Община Елхово бе грижата към здравеопазването, която цели осигуряване на достъпна и качествена медицинска помощ. Опазването и укрепването на здравето на жителите на общината е приоритет на общинското ръководство.

Община Елхово предоставя субсидия за дейността на МБАЛ “Св. Ив. Рилски“ ЕООД - 60 000 лв. и за „Медицински център №1 –Елхово“ ЕООД е 25 000 лв. Закупено е оборудване за МБАЛ “Св. Ив. Рилски“ ЕООД на стойност 31 000 лв.

На личните лекари, обслужващи селата от общината са предоставени помещения за лекарски кабинети. Създадени са добри условия за работа с цел осигуряване на по-лесен достъп до здравни услуги на населението в селата.

**Образование**

Структурата на училищната мрежа на територията на общината включва четири основни училища, една профилирана гимназия, две професионални гимназии, един център за специална образователна подкрепа, две детски градини, обособени в три бази и четири филиала към тях, един Център за подкрепа за личностно развитие - общински детски комплекс. Значителна част от учебните заведения са концентрирани в град Елхово.

Разкритите паралелки в професионалните гимназии и профилираната гимназия предлагат обучение съобразено с нуждите на пазара на труда на общината и региона. В ПГ по МСС „Ернесто Че Гевара” за учебната 2024/2025 г. е осъществен прием по професия „Фермер“, специалност „Земеделец“. Работи се върху кариерното ориентиране на учениците и повишаване на мотивацията им за учене чрез участия в национални състезания по професии „Млад Фермер“. Учениците придобиват безплатно квалификация водач на МПС – категория В, Ткт, Твк и Твк-З, което ще помогне за по-лесната адаптация към пазара на труда и реализация след завършване на средно образование.

През учебната 2024/2025 година в ПГ „Стефан Караджа“ се осъществи прием по специалностите „Производство на облекло от текстил“, „Електрически машини и апарати“ и „Машини и съоръжения за заваряване“.

След завършен седми клас в ПГ „Св. Климент Охридски“ гр. Елхово през учебната 2024/2025 г. се осъществи прием в два профила: профил математически с профилиращи предмети - математика, информатика, информационни технологии, английски език и предприемачески – предприемачество, информационни технологии, география и икономика. И двете паралелки са с интензивно изучаване на английски език.

Осигурен е безплатен транспорт на учениците, подлежащи на задължително обучение от съседните населени места на територията, на които няма училище. Средствата за пътуване на учениците за междуселищен транспорт по установените транспортни схеми са обезпечени от държавния бюджет.

Началото на учебната 2024/2025 г. в училищата на територията на Община Елхово са започнали обучение 1325 ученика, от тях 1111 посещават общински училища, а останалите 214 - държавно училище. Записани са 50 лица в самостоятелна форма на обучение, като 9 са възпитаници на ОУ в село Бояново, 38 на ПГ по Механизация на селското стопанство "Ернесто Че Гевара", 1 на ОУ „Паисий Хилендарски“ Елхово и 2 на ПГ „Св. Климент Охридски“ гр. Елхово. През 2024 година напуснали системата на образованието от целевата група са 17 ученици поради смяна на местоживеене, заминали в чужбина и малък процент по семейни причини. Създадена е организация за целодневно обучение, в която през учебната 2024/2025 година са записани 569 деца, с 11 повече от предходната година, когато са били 558. Учениците, включени в целодневна организация на учебния ден, получават топъл обяд. На децата от подготвителната група и на учениците от първи до четвърти клас са осигурени безплатни закуски, мляко и плод.

**Спортни дейности**

През изминалата година Община Елхово продължава да оказва подкрепа на спорта чрез разнообразни инициативи, които обхващат както инфраструктурата, така и стимулирането на активността сред гражданите. Инвестициите в спортни съоръжения са основен елемент в усилията на местните власти да осигурят достъпни и модерни условия за тренировки и състезания. Това включва поддръжката на стадиона, спортната зала и други обекти, които отговарят на нуждите на различни спортни дисциплини и възрастови групи.

Един от основните акценти на общинската политика е подкрепата на местните спортни клубове и организации, които работят активно за развитието на младежкия спорт и за откритията на нови таланти. Чрез осигуряване на финансови средства, материали и експертна помощ, общината допринася за стабилното функциониране на тези клубове и за предоставяне на възможности за тренировки и участие в състезания на местно, регионално и национално ниво.

Съгласно Наредбата за условията и реда за финансово подпомагане на физическата активност, спорта и спортно-туристическата дейност в община Елхово и за условията и реда за използването на спортни обекти, собственост на Община Елхово със субсидия са подпомогнати и насърчени местните спортни клубове.

**Култура и туризъм**

Община Елхово активно работи в областта на културата и туризма, стремейки се да създаде благоприятна среда за развитието на тези важни сфери.

В рамките на своята културна програма, общината подкрепя различни форми на изкуство – театър, музика, литература и визуални изкуства. Редовно се провеждат фестивали, концерти, изложби и театрални представления, които предоставят платформа за изява на местни таланти, както и привличат други артисти от различни сфери. Тези събития не само обогатяват културния живот на общността, но и допринасят за социалното сближаване и интеграция. През 2024 година в община Елхово се проведоха множество културно-масови мероприятия от Културния календар на община Елхово, свързани с национални и общински празници.

Туризмът е приоритетен отрасъл на българската икономика, който разполага със сериозен потенциал за развитие. В регионален аспект туризмът се развива в съответствие с природните дадености. В община Елхово съществуват достатъчно природни, антропогенни, културно-исторически, събитийни и традиционно-битови туристически ресурси, които трябва да бъдат разпознати като туристически атракции на местно равнище и най-вече да бъдат представени като такива на националния и международен туристически пазар.

Настанителната база в Елхово е средно развита. Преобладават заведения за подслон и настаняване от клас В - стаи и апартаменти за гости. На територията на общината има регистрирани: 1 хотел, 2 семейни хотела, 62 обекта, които предлагат стаи за гости, 8 къщи за гости, 20 апартаменти за гости и 4 бунгала.

**Икономически измерими показатели за развитието на туризма в Община Елхово**

|  |  |  |  |  |  |  |
| --- | --- | --- | --- | --- | --- | --- |
| Дейности | Отчет 2019г. | Отчет 2020г. | Отчет 2021г. | Отчет 2022г. | Отчет 2023г. | Отчет 2024г |
| Реализирани нощувки | 10 935 | 7 209 | 20 075 | 43 584 | 32 531 | 62 739 |
| Пренощували лица | 2 900 | 1 660 | 3 358 | 4 942 | 3 289 | 6 564 |
| Посетители в ЕА Музей | 7050 | 1 600 | 1 600 | 2 100 | 2 500 | 3370 |
| Средна продължителност на престоя (дни) | 3.8 | 4.3 | 6.0 | 8.8 | 9,9 | 9,6 |

Таблица 3 Икономически измерими показатели за развитието на туризма в община Елхово.

За 2024г. данните са от информацията, вписана в Единната система за туристическа информация (EСТИ) от лицата извършващи хотелиерство на територията на община Елхово.

**Брой реализирани нощувки по гражданство през 2024 година**

|  |  |
| --- | --- |
| Българи | 62 013 |
| Чужденци | 726 |
| **ОБЩО** | 62 739 |

Таблица 4 По данни на Единната система за туристическа информация (EСТИ)

**Брой пренощували лица по гражданство през 2024година**

|  |  |
| --- | --- |
| Българи | 6 284 |
| Чужденци | 280 |
| **ОБЩО** | 6 564 |

Таблица 5 По данни на Единната система за туристическа информация (EСТИ)

През изминалата година в община Елхово се отчита ръст на реализирани приходи от туристическа дейност, както и приходите от туристически данък / със 1322.лв. повече спрямо 2023г./.Отбелязаният ръст на тези показатели се дължи основно на непланирано увеличение на нощувките в града, свързани със охраната на Българо-Турската граница с цел овладяване на бежанската криза, както и на извършени проверки от служители на отдела на местата, предоставящи нощувки.

Наблюдава се значителна разлика в процента на пренощувалите българи спрямо този на чужденците. Посочените данни в таблицата показват, че средната обща продължителност на престоя в дни за периода от 2019 – 2024г. няма устойчив характер, което също се обяснява с реализираните нощувки и престоя на командированите служители на Българо-Турската граница. Ако този фактор не се отчита може да се заключи, че средната продължителност на престоя на туристите в община Елхово ще бъде по-кратък.

Етнографско-археологически музей - Елхово отбелязва ръст в нивата на посещаемост. Музеят е приемал посетители и организирани туристически групи в своите три музейни сгради и експозиции: „Етнография“, „Археология“ и постоянна ретроспективна за живота и творчеството на Велко Кънев, включително в почивни и празнични дни. Посещенията са както на туристи от други региони на страната и чужбина, така и от местни жители и ученици. Продължават археологическите проучвания на територията на общините и Елхово и Тополовград, съвместно с екипи на Археологическа експедиция „Странджа” на Даниела Агре от НАИМ – БАН и Етнографско-археологически музей – Елхово. Археологическите проучвания и разкопки са основата на бъдещото развитие на културно-историческия туризъм в района.

**Социални дейности**

В сферата на социалните услуги Община Елхово се стреми да подобри качеството на живот на своите граждани, като фокусът е насочен основно върху уязвимите групи, като възрастни хора, хора с увреждания, деца и семейства в неравностойно положение. С цел подобряване на услугите ежемесечно се правят запитвания към потребителите под формата на анкети. Социалните услуги, предлагани от община Елхово се финансират както от държавния бюджет, собствени средства на общината, така и от европейски фондове и други източници. Целта е да се осигури комплексна и ефективна подкрепа за хората в нужда, като се гарантира тяхното достойнство и права.

**Околна среда**

През 2024 година основните приоритети пред общинското ръководство бяха подобряване на водопроводната и канализационна мрежа, ликвидиране на нерегламентираните сметища, подготовка на екологични проекти. Депото за неопасни отпадъци на общините Елхово и Болярово, находящо се в землището на с. Добрич, община Елхово продължава успешно своята работа.

На територията на депото се приемат битовите отпадъци, генерирани от жителите на двете общини Елхово и Болярово, както и от населените места от съответните общини.

Започна работата по подготовката на строителството на втората клетка на Депото за твърди битови отпадъци /неопасни/ отпадъци на общините Елхово и Болярово.

Полагат се огромни усилия за ликвидиране на нерегламентираните сметища на територията на община Елхово. Със собствени ресурси ежеседмично и последователно се извършва извозване на битови и строителни отпадъци, разположени на всевъзможни места – дерета на реки, гори, междублокови пространства, дори и в частни имоти.

С цел намаляване на количеството депонирани битови отпадъци и за увеличаване на количеството рециклирани отпадъци, Община Елхово подаде проектно предложение с наименование „Проектиране и изграждане на инсталация за компостиране на разделно събрани битови биоразградими отпадъци, обслужваща териториите на община Елхово и община Болярово“ по Оперативна програма "Околна среда" 2021-2027, приоритетна ос „Отпадъци“.

**Икономика и бизнес**

Основна цел на общинската политика в областта на икономиката на територията на общината е създаването на предпоставки, които да стимулират икономическия растеж. Целта е превръщането на Община Елхово в привлекателно място за инвестиции и развитие на бизнеса. Това е бавен процес, резултатите, от който ще се реализират постепенно във времето, но важното е, че началото е поставено.

Един от инструментите за постигане на целта е Местна инициативна група (МИГ) – Елхово – Болярово, където община Елхово участва. Чрез финансиране на проекти на местния бизнес, проекти на община Елхово, промотиране на местни продукти, МИГ – Елхово – Болярово допринася за развитие на икономическите процеси в общината. През 2024 г. Местна инициативна група (МИГ) – Елхово – Болярово постигна напредък в прилагането на Стратегията за водено от общностите местно развитие (СВОМР). Чрез нейното изпълнение помощта от Европейския съюз достига до местните общности, до земеделците и животновъдите, до бизнеса, до публичните институции, нестопанските организации и читалищата. В рамките на годината бяха обявени и проведени общо 6 приема по различни мерки, които обхванаха широк спектър от дейности в подкрепа на земеделските стопанства, преработката на селскостопански продукти, неземеделските дейности, както и популяризирането на местното наследство. Изпълнението на тези дейности допринесе за укрепването на местната икономика, подобряването на инфраструктурата и насърчаването на културната идентичност на общностите в региона. Организирането и провеждането на 8 събития „ЛИДЕР хепънинг“ в различни населени места от територията на общината допринесоха за популяризиране на СВОМР и активизиране на участието на младите хора и приемствеността между поколенията и традициите, както и утвърждаване на местната и национална идентичност. Чрез изпълнителни дейности по проект „ЕКО-КОШНИЦА, МОЛЯ!“ се даде възможност на представители на бизнеса от общината да участват в обмяна на опит и запознаване с добри, иновативни практики на национално и международно ниво. Бяха организирани дейности за популяризиране на местните производители и продукти и насърчаване на еко-инициативи.

През 2024 г. се състоя учредителното събрание на Местната инициативна рибарска група „Болярово-Елхово-Тополовград“. Новоучреденото сдружение е още една възможност за трите общини за развитие на рибарския сектор, разнообразяване на местните икономики, запазване, валоризиране и популяризиране на културно-историческото наследство.

Важен инструмент за устойчиво икономическо развитие е ефективното използване на общинската собственост. През 2024 година усилията на кмета и общинската администрация бяха насочени към оптимизиране на дейностите по придобиване, управление и разпореждане с общинска собственост, както и осигуряване на прозрачност по отношение на всички сделки и процедури, свързани с тези дейности. През отчетния период основен стремеж бе ефективното управление на земеделските земи. Сключени са общо 38 броя договори за отдаване под наем на земеделски земи като общата сума на годишната наемна цена по всички договори е 147 510 лева. Общата площ на отдадените под наем земеделски земи е 1812 дка и на отдадените пасища е 4691 дка. Имотите се намират в землищата на гр. Елхово и селата Добрич, Чернозем, Маломирово, М. Манастир, Бояново, Славейково, Стройно, Трънково, Изгрев, Борисово, Жребино, Кирилово, Г. Дервент, Лесово, Пчела, Лалково, Раздел и В. Поляна. Сключени са 192 договора за наем на общински полски пътища, с постъпил приход от 178 000 лв. Сключени са и 2 договора за учредяване право на ползване за постоянен пчелин в землището на с. Раздел и гр. Елхово.

По Закона за общинската собственост са продадени 10 имота на обща стойност 72 760 лв. без ДДС:

Приходите от наеми на общинско имущество за 2024 г. са в размер на 895 000 лв.

**ІІ. Постигнат напредък по изпълнението на целите и приоритетите на плана за интегрирано развитие на общината въз основа на индикаторите за наблюдение**

В „Приложение 1: **Матрица на индикаторите**“ са отчетени резултатите от изпълнението на целите и приоритетите на ПИРО за 2024 год. Основни източници на информация са Община Елхово, ИСУН, СЕУ на ДФЗ, МИГ Елхово-Болярово и НСИ. От анализираните данни може да се обобщи, че вложените финансови средства за реализиране на ПИРО са от общинския бюджет, националния бюджет, Програма за развитие на селските райони, оперативни и национални програми и средства на производители, институции и фирми.

При отчитането на резултатите от изпълнението на мерките, предвидени в ПИРО за периода 01.01.2024 г. до 31.12.2024 г. е следвана структурата на плана - специфични цели, мерки и дейности заложени в програмата за реализация.

**III. Действия, предприети от компетентните органи с цел осигуряване на ефективност и ефикасност при изпълнението на плана за интегрирано развитие на общината**

Съгласно чл. 72 от ППЗРР годишните доклади включват в себе си информация за действията, предприети от компетентните органи за осигуряване на ефективност и ефикасност при изпълнението на плана.

Действащите механизми за събиране, обработване и анализ на данните са предопределени от източниците на официална информация у нас, както и механизмите за нейното получаване.

Методите за осигуряване на публичност по изпълнението на плана са публикации в медии (онлайн и традиционни) за развитието на проекти, заложени в ПИРО. Наблюдението върху резултатите от реализиране на ПИРО се осъществява посредством анализ на индикаторите за резултат и количество, които са разписани за постигане на всеки един от приоритетите. Общинска администрация набира необходимите данни основно от НСИ и ИСУН. Анализират се и общинските регистри за предлаганите публични услуги на местно ниво.

Изпълнението на ПИРО през 2024 г. преминава през сходни неблагоприятни условия спрямо тези от предходната година. Проблем продължава да е влошената демографска ситуация с отрицателен прираст, миграцията на млади и образовани хора, висок дял на хората в нетрудоспособна възраст.

В последните години финансиране за различните видове дейности на общината, читалищата, институциите и частния сектор се търси предимно, чрез проекти по отделните Програми, финансирани с европейски средства и други донорски програми.

Общинският план за интегрирано развитие е достъпен на сайта на общината. Информация по отношение изпълнението на мерките и дейностите обществеността получава и от публикациите в местните електронни и печатни издания. На официалния сайт на Общината в секцията „Проекти”, а също така и в електронните, печатни и социални медии се отразява процесът на реализация на проектите. Всеки един от одобрените за финансиране проекти е разработен на базата на предвидените в ПИРО приоритети, което е задължително условие на самите Програми.

По отношение на осигуряване на необходимото съответствие на плана за интегрирано развитие със секторните политики, планове и програми на територията на общината трябва да се отбележи, че е налице пълно съгласуване, както и актуализиране на вече съществуващите такива.

В процеса на реализация на ПИРО се прилага принципа на партньорство най-вече в областта на реализация на проекти от общинско значение, по които Общината е потенциален допустим партньор.

**IV. Изпълнение на проекти, допринасящи за постигане на целите и приоритетите на плана за интегрирано развитие на общината с размера на усвоените средства за отчетния период и източниците на тяхното финансиране**

През 2024 г. за инвестиции, финансирани със средства на европейските фондове на територията на Община Елхово, са сключени общо 36 броя договори с бенефициенти. По данни от ИСУН, договорените средства са на обща стойност 16 627 116,63 лв., а размерът на безвъзмездната финансова помощ е 14 136873,44 лв. По програми за развитие на селските райони чрез Европейски фонд за гарантиране на земеделието и Европейският земеделски фонд за развитие на селските райони през 2024 г. са изплатени средства на 78 бенефициенти на обща стойност 15 791 263 лв, от които 12 419520 лв. са изплатени по проекти на 68 стопански субекти – фирми и земеделски производители, а 3 371 743 лв по проекти на Община Елхово и читалища от Общината.

Изпълнените мерки и дейности заложени в капиталовата програма на община Елхово са в размер на 3 364 300 лв.

Подробна информация за проектите, в т.ч. конкретните бенефициенти, наименованието на проекта, местонахождението на инвестициите, продължителността на проекта и стойността му са публично достъпни на страницата на ИСУН, Раздел „Информация за изпълнение на програмите“ и СЕУ на ДФЗ.

**V. Заключения и предложения за подобряване на резултатите от наблюдението на плана за интегрирано развитие на общината.**

Отчетният период се характеризира с реализирани или в процес на реализация дейности покриващи не малка част от заложените мерки в ПИРО.

През 2024г. общинските финанси са стабилни, като усилията са насочени към постигане на баланс при изпълнение на приоритетите и целите на ПИРО.

Развитието на икономиката в общината налага извода, че е необходима целенасочена

политика за стимулиране на бизнес начинания в индустрията и аграрния сектор, тъй като макар и изискващи повече усилия, ресурси и планиране, именно това са секторите, които могат да донесат траен икономически ръст и осигурят трайна заетост на населението.

Основно следва да се работи за: осигуряване на финансови ресурси чрез различни източници на финансиране; привличане на външни инвестиции; повишаване на заетостта на населението; разумно и ефективно използване на природните ресурси; целесъобразно използване на културно-историческото наследство; разширяване използването на съвременни информационни системи и електронни услуги в различни сфери на обществения живот.

Продължават усилията за усъвършенстване на социалната, образователната и здравната политики на общината, чрез реализирането на проекти и дейности, както за подобряване на инфраструктурата, така и мерки за постигане на ефект по отношение на качеството на предоставяните услуги във всяко от цитираните по-горе направления.

Резултатите по изпълнението на ПИРО през 2024 г. са постигнати с финансови ресурси от общинския бюджет, националния бюджет, Програма за развитие на селските райони, оперативни и национални програми, средства на частни лица и фирми.

Докладът ще бъде публикуван в сайта на община Елхово. Основната цел е да се осигури прозрачност и публичност, в съответствие с принципа на партньорство.

За постигане на стратегическите приоритети на общината и превръщането й в привлекателно място за живот и работа е необходимо обединяване усилията на всички институции, организации и граждани.

Отправените препоръки ще се отразят при изготвяне на бъдещите планови документи на община Елхово.